google/wiki40b huggingface dataset:
Sergejus Bagapšas

Biografija

Baigė Gruzijos Subtropinio žemės ūkio institutą Suchumyje, specialybė – agronomas. Mokydamasis institute dirbo darbininku vyno gamykloje, banko inkasatoriumi.
Nuo 1972 m. Maskvos eterinių aliejų sovietinio ūkio agronomų skyriaus viršininkas. Tarnavo SSRS ginkluotosiose pajėgose. Po to buvo Abchazijos ATSR komjaunimo komiteto instruktorius. Nuo 1978 m. Gruzijos komjaunimo CK informacijos sektoriaus vedėjas. 1980 m.  Gruzijos komjaunimo Abchazijos ATSR komiteto pirmasis sekretorius. Vėliau ėjo kitas pareigas komjaunime.
1992 m. Abchazijos ATSR Ministrų Tarybos pirmininko pirmasis pavaduotojas. Nuo 1993 m.  Abchazijos respublikos Ministrų Tarybos pirmininko pirmasis pavaduotojas. Nuo 1995 m.  pirmasis Abchazijos respublikos vicepremjeras. 1997–1999 m.  nepripažintos Abchazijos respublikos premjeras. 1999–2004 m.  Abchazijos energetikos kompanijos Čiornomorenergo (rus. Черноморэнерго) vadovas.
2004 m. prezidento rinkimuose, kuriuos pripažino tik Rusija, S. Bagpašą rėmė judėjimas „Vieningoji Abchazija“ (jungusi intelektualų ir valdininkų elitą), taip pat įtakinga „Amcachara“ ('Giminės ugnys', 1992–1993 m. karo veteranų organizacija). Rinkimuose S. Bagapšas kėlė šūkį „būtina keisti autoritarizmą, kuris respublikoje viešpatauja jau 11 metų“, teigė, kad Abchazija turi būti nepriklausoma, o jos ekonomika turi būti integruota su Rusijos ekonomika.
Rinkimų metu Abchazijoje susiklostė labai įtempta padėtis, kadangi ankstesnis faktinis šalies lyderis R. Chadžimba (kuris nebuvo prezidentas) nenorėjo perduoti valdžią žmogui, kurį kaltino pernelyg glaudžiais ryšiais su Gruzija. Derybų metu buvo sudarytas blokas – S. Bagapšas kandidatas į prezidentus, o R. Chadžimba – į viceprezidentus. Jų blokas surinko 91,54 % balsų, o jų priešininkai Jakubas Lakoba ir Stela Gunia – 4,7 % balsų.
2011 m. gegužės 29 d. mirė Maskvoje, po plaučių operacijos. 
Vedęs, turėjo du vaikus.
Pūčkorių atodanga

Pūčkorių atodanga – geologinis paminklas, dešiniajame Vilnios krante. Tai ledynmečio atodanga – aukščiausia Lietuvoje, kurios aukštis 65 m, o plotis – 260 m, ir atsiveria maždaug 20 tūkst. metų senumo sluoksniai. Geologijos paminklu paskelbta 1974 m. Patenka į Pūčkorių kraštovaizdžio draustinį.
Kaspijai

Kaspijai (sen. gr. Kaspioi, lot. Caspii) – Kaukazo iberų grupės gentys, kurios gyveno Rytų Azerbaidžano stepėse. V a. pr. m. e. jas pirmą kartą paminėjo Herodotas. Kaspijai vertėsi klajokline gyvulininkyste.  Iki I a. pr. m. e. susimaišė su albanų, medų ir kitomis gentimis. Nuo šios genties vardą gavo Kaspijos jūra ir Kaspiana – viena senovės Azerbaidžano sritis.
Grosetas

Sportas

Mieste populiariausios sporto šakos yra beisbolas ir futbolas (klubas US Grosseto FC). Taip pat paplitęs amerikietiškas futbolas, kriketas, jojimas ir lengvoji atletika.
2001 m. Grosete vyko Europos jaunimo lengvosios atletikos čempionatas, o 2004 m. pasaulio jaunimo lengvosios atletikos čempionatas.
Rolandas Paksas

Biografija

Vienturtis sūnus Felikso ir Elenos Paksų šeimoje. 1974 m. baigė Telšių Žemaitės vidurinę mokyklą. 1974–1979 m. studijavo Vilniaus inžineriniame statybos institute (dab. VGTU), įgijo pramoninės ir civilinės statybos inžinieriaus specialybę
1979–1985 m. dirbo lakūnu instruktoriumi. 1984 m. baigė Leningrado civilinės aviacijos akademiją, įgijo inžinieriaus piloto specialybę. 1985–1991 m. Vilniaus S. Dariaus ir S. Girėno aeroklubo, pavaldaus Lietuvos SSR SDAALR, viršininkas. Dalyvavo skraidymo akrobatikos varžybose, du kartus Lietuvos aukštojo pilotažo čempionas (daugiakovė, 1980 m., 1981 m.).  1991–1993 m. Savanoriškosios krašto apsaugos tarnybos Aviacinio junginio vadas.
1992–1997 m. statybų bendrovės „Restako“ prezidentas. Vilniaus akrobatinio skraidymo grupės lyderis, Lietuvos akrobatinio skraidymo federacijos narys. Pirmasis ir vienintelis pasaulyje valstybės prezidentas, vienmotoriu lėktuvu apskridęs Žemės rutulį. 2006 m. birželio 10 d. kartu su kolega Vladimiru Makagonovu suplanuotam skrydžiui lėktuvu SM-2000 „Phoenix“ pakilo iš Kyviškių aerodromo. Skrydis truko 47 dienas, lakūnai ore praleido 200 valandų. Tai buvo 123 užfiksuotas vienmotorio lėktuvo skrydis aplink pasaulį. Kiti pomėgiai: tenisas, važinėjimasis motociklu, knygos, muzika.
Vedęs, su žmona Laima turi du vaikus – dukrą Ingą (ištekėjusi) ir sūnų Mindaugą. Žmona Laima Paksienė – inžinierė ekonomistė.

Politinė karjera

Nuo 1983 m. LKP, Iki 1995 m. LDDP tarybos narys, 1997–1999 m. Tėvynės sąjungos narys, valdybos pirmininkas. 1997–1999 m. Vilniaus miesto savivaldybės tarybos narys, miesto meras. 1999–2002 m. vadovavo Vilniaus klubui, vėliau šio klubo garbės prezidentas. 1999 m. birželio-spalio mėn. konservatorių ir krikščionių demokratų daugumos suformuotos devintosios Vyriausybės ministras pirmininkas. Atsistatydino viešai pareikšdamas, kad protestuoja prieš „Mažeikių naftos“ pardavimą amerikiečių firmai „Williams International“. 1999 m. gruodžio 4 d. išrinktas Lietuvos liberalų sąjungos pirmininku. 1999–2000 m. LR prezidento Valdo Adamkaus patarėjas, įgaliotasis atstovas spec. pavedimams.
2000 m. kovo-lapkričio mėn. Vilniaus miesto savivaldybės tarybos narys, balandžio mėn. antrą kartą tapo Vilniaus miesto meru. 2000 m. spalio mėn. Antakalnio vienmandatėje rinkimų apygardoje išrinktas į LR Seimą. 2000 m. lapkričio mėn. – 2001 m. birželio mėn. – socialliberalų ir liberalų sąjungos koalicijos suformuotos vienuoliktosios Vyriausybės ministras pirmininkas. 2001 m. liepos-lapkričio mėn. liberalų frakcijos Seime seniūnas ir Seimo opozicijos lyderis. 2002 m. kovo mėn. įkūrė Liberalų demokratų partiją ir tapo jos pirmininku. 2003 m. sausio 5 d. išrinktas šeštuoju LR Prezidentu. 
2004 m. gruodžio 11 d. išrinktas Liberalų demokratų partijos, 2006 m. pavadintos partija „Tvarka ir teisingumas“ (liberalai demokratai), dar vėliau – partija „Tvarka ir teisingumas“, pirmininku. 2009 m. birželio 7 d. rinkimuose išrinktas Europos parlamento nariu. 
2016 m. spalio 10 d. po Seimo rinkimų atsistatydino iš „Tvarkos ir teisingumo“ partijos pirmininko pareigų.
Pravieniškės II

Aplinkinės gyvenvietės

PRAVIENIŠKĖS I – 2 km 
 RUMŠIŠKĖS – 6 km

Istorija

1940 m. veikė Pravieniškių darbo stovykla.
1941 m. birželio 26 d. Pravieniškių kalėjime NKVD įvykdė masines žudynes, kurių metu sušaudyti ne tik politiniai kaliniai, bet ir kitokie kaliniai, taip pat kalėjimo prižiūrėtojai ir jų šeimos. Iš viso nužudyta apie 260 žmonių, 214 pabėgo. Tų pačių metų rugsėjo 4 d. vokiečiai netoli priverčiamųjų darbų stovyklos sušaudė 253 žydus, o 1944 metų vasarą – 270 žydų. Vėl užėjus sovietams 1944 m. lageris paverstas GULAGo filialu, taip įkurti Pravieniškių 2-ieji pataisos namai.
1968 m. kalėjimas išplėstas pastačius Pravieniškių 3-iuosius pataisos namus.
1973 m. pastatyti Pravieniškių 1-ieji pataisos namai.
2011 m. įsteigta Pravieniškių pataisos namai-atviroji kolonija, apjungusi atskirus pataisos namus.
2015 m. sausio 29 d. Prezidentės dekretu  patvirtintas Pravieniškių herbas.
Romualdas Vytautas Zbormirskas

Romualdas Vytautas Zbormirskas (g. 1943 m. rugpjūčio 23 d. Kaune) – Lietuvos laikraščių žurnalistas, redaktorius.

Biografija

1949–1960 m. mokėsi Kauno 17-ojoje vidurinėje mokykloje, 1960–1966 m. – Odesos aukštojoje inžinerinėje jūreivystės mokykloje studijavo laivų inžineriją, 1966–1971 m. Vilniaus universitete – žurnalistiką.
Lietuvos jūrų laivininkystės jūrininkas, aplankė per 40 užsienio šalių. Kelionių reportažus, apybraižas, rašinius 1969, 1975–1980 m. spausdino tuometinėje spaudoje. 1986–1996 m. laikraščių „Darbiečių žodis“, „Sportas“, „Echo Litvy“, „Diena“ korespondentas, 1994–1995 m. laikraščio „Sportas“ redaktorius. 1995–1999 m. laikraščio „Kauno sportas“, nuo 1999 m. iki 2009 m. balandžio 27 d. – Jonavos rajono laikraščio „Naujienos“ vyriausiasis redaktorius.
Laikraštyje „Tarybinė Klaipėda“ skelbtų apybraižų, apsakymų ir novelių konkursų prizinių vietų laimėtojas (1966–1970 m.).
Žmona Gražina (g. 1949 m.) – įstaigos vadovė.
Lietuvos sporto žurnalistų federacijos, Lietuvos žurnalistų sąjungos narys.
Vilniaus Sakalai

Istorija

1999 m. „Sakalai“ debiutavo tarptautinėje arenoje, R. Saportos taurės turnyre klubas pateko į šešioliktfinalį, kur nusileido Splito „Split“ (Kroatija) klubo krepšininkams.
2009 m. BBL „Iššūkio taurės“ finale 84:77 įveikę Rygos „VEF“ krepšininkus tapo antrojo diviziono čempionais.
Titas Aleksiūnas

Biografija

Kirdonių žemės ūkio bendrovės direktorius. 1995–2003 m. Biržų rajono savivaldybės tarybos narys.
Lietuvos valstiečių partijos narys.
Sutuoktinė Janina, vaikai Titas, Modestas.
Danguolė Žiūkienė

Biografija

1968 m. baigė Panevėžio hidromelioracijos technikumą, hidrotechnikė. Biržų rajono savivaldybės administracijos vyresnioji specialistė.
Tėvynės sąjungos narė. 2000–2003 m. ir 2003–2007 m. Biržų rajono savivaldybės tarybos narė.
Lietuvos politinių kalinių ir tremtinių sąjungos Biržų filialo pirmininkė, Biržų tremtinių choro „Tremties aidai“ choristė. Sutuoktinis Vytautas, vaikai Aidas, Vitalijus.
San Donato Milanesė

Istorija

Nors sritis gyvenama nuo senų laikų, miesto istorija prasideda nuo bažnytkaimio, kurį VII a. įkūrė Benevento kunigaikščio Grimoaldo I armija. Po Milanų šeimos Advokatų valdymo, San Donato priklausė Milano archivyskupui iki XVI a.
XI a. Bernard of Clairvaux apylinkėse įkūrė daugybę žymių abatijų. Čia buvo apsistojęs Frydrichas I Barbarosa po to, kai pats sugriovė Milaną. Netoliese Viskončiai ir Torianiai kovėsi dėl Milano kunigaiukštystės 1278 m. Marinjano mūšis vyko netoli, o po jo San Donate apsistojo Prancūzijos karalius Pranciškus I.
San Donato Milanesei prezidento dekretu buvo suteiktas miesto titulas 1976 m. gruodžio 30 d.
Believe in Me (Bonnie Tyler daina)

2013 m. Eurovizijos dainų konkursas

Tyler atliko dainą su keturiais pritariamaisiais dainininkais. Konkurso finale, kuris vyko gegužės 18 dieną, atstovė užėmė 19 vietą. Taškų gavo iš Airijos (7 taškai), Maltos (5), Ispanijos (4), Rumunijos (3), Šveicarijos (2) Švedijos (1) ir Slovėnijos (1).
Aplinkotyra

Apibūdinimas

Aplinkotyroje jungiamos pagrindinių mokslų – fizikos, chemijos, biologijos, ir humanitarinių disciplinų – ekonomikos, teisės, socialinių mokslų žinios. Fizika naudojama materijos ir energijos judėjimo supratimui bei aplinkos reiškinius aprašančių matematinių modelių ruošimui, chemija – sąveikai tarp natūralių sistemų tyrinėti molekulių lygmenyje, biologija – įtakos augalų ir gyvūnų karalystėms įvertinimui.
Nors pati aplinkos mokslų koncepcija pasaulyje egzistuoja jau keletą šimtmečių, aktyvūs tyrimai prasidėjo tik 1960–1970 m., kai tokio mokslo būtinybę apsprendė aplinkos problemų integruotos analizės ir sprendimų reikalingumas.
Aplinkotyra nagrinėja tokias aplinkos problemas kaip klimato kaita, aplinkos apsauga, bioįvairovės išsaugojimas, požeminio vandens ir grunto tarša, gamtos išteklių panaudojimas, atliekų tvarkymas, tvarioji plėtra, oro tarša ir triukšmo tarša. Dėl mokslo daugialypiškumo dažnai tyrimus vykdo ir poveikio aplinkai vertinimo ataskaitas ruošia skirtingų sričių specialistų komandos.
Rytų Ramiojo vandenyno pakiluma

Rytų Ramiojo vandenyno pakiluma – vidutinio aukščio povandeninis kalnagūbris Ramiajame vandenyne, kuris, skirtingai nei kiti povandeniniai kalnagūbriai, smarkiai nuslinkęs link rytinio vandenyno pakraščio. Ilgis 7600 km, plotis iki 850 km. Mažiausias gylis virš gūbrio – 732 m. Iš skersinio profilio kalnagūbris atrodo lyg platus pylimas su siauru gūbrio pakilimu.
Vytautas Kriščiūnas

Biografija

1938 m. baigė Vytauto Didžiojo universitetą. 1944–1948 m. Statybos projektavimo instituto vyr. konstruktorius. 1948–1951 m. statybos ministro pavaduotojas. 1951–1960 m. Miestų ir kaimo projektavimo instituto vyr. inžinierius. 1957 m. technikos mokslų kandidatas. 1960–1979 m. dėstė Vilniaus inžineriniame statybos institute (iki 1969 m. Kauno politechnikos instituto Vilniaus filialas), 1960–1965 m. Statybos, 1965–1971 m. Miestų statybos, 1971–1976 m. Pastatų konstrukcijų katedros vedėjas, nuo 1976 m. profesorius.
1958–1961 m. Statybos industrijos mokslinės techninės draugijos pirmininkas. 1965 m. LTSR nusipelnęs statybininkas.

Mokslinė veikla

Mokslinių tyrimų sritys: patalpų mikroklimatas, statybinių konstrukcijų skaičiavimas, jų šiluminis laidumas ir ekonomiškumas. Suprojektavo gyvenamųjų, visuomeninių ir pramoninių pastatų, gatvių ir kt. statinių, parengė architektūros paminklų restauravimo projektų.
Parhamo ataka

Galimi tęsiniai

Kadangi debiutas dažniausiai pasitaiko silpnuose mokyklinio lygio turnyruose, pasitaiko keistų ir silpnų atsakymų, pavyzdžiui, 2…g6??, po 3.Vxe5+ prarandant bokštą. Aukšto lygio žaidime matomi du tęsiniai: 2…Žc6 bei 2…Žf6!?, nors galimi ir 2…Vf6 arba 2…Ve7.

2…Žc6

Dažniausiai pasitaikantis tęsinys. Juodieji gina e5 pėstininką, išveda figūrą, bei pasiruošia ėjimui 3.Rc4, patys ruošdamiesi paeiti 3…g6 arba 3…Ve7. Šį ėjimą rinkosi Garis Kasparovas žaisdamas labdaros simultano mače prieš teniso žvaigždę Borisą Bekerį ir aktorių Vudį Harelsoną.
Augzeliai

Istorija

1923 m. buvo 39 ūkiai.
Mažonai (Kretinga)

Etimologija

Pavadinimas kilęs iš asmenvardžio Mažonas daugiskaitinės formos. Vietovardis rašytiniuose šaltiniuose rašomas lenk. Mażony, rus. Мажоны, Мажонай, vok. Mashony, liet. Mažonai, žem. Mažuonā.

Aplinkinės gyvenvietės

Plokščiai – 3 kmPeldžiaiNarmantai – 2 kmBiržtvininkai
Mančiai – 3 kmJakštaičiai – 4 kmGrūšlaukė – 2 km
DARBĖNAI – 13 kmDirgalisSALANTAI – 10 km
Degalų bakas

Degalų bakas (rus. топливный бак; angl. fuel tank) – transporto mašinos (motociklo, automobilio, traktoriaus, orlaivio, katerio ir pan.) rezervuaras degalams (benzinas, dyzelinas, aviacinis žibalas) laikyti. Konstrukcija ir tvirtinimas priklauso nuo transporto mašinos rūšies. Degalų lygis stebimas bako viduje įtaisytu degalų lygio matuokliu, kurio duomenys rodomi prietaisų skydelyje. Į maitinimo sistemą degalai tiekiami vamzdeliais. Degalų bakas būna minkštasis (neprotektoruotas ir protektoruotas – pagamintas iš kelių sluoksnių gumos degalų nuotėkiui išvengti baką pramušus kulkomis arba nedidelėmis skeveldromis) ir standusis (sudaro sandariųjų sekcijų konstrukcija). Orlaiviuose naudojami ir pakabinamieji degalų bakai.
Degalų baką sudaro hermetinis korpusas su įpylimo anga su dangteliu. Taip pat korpusas paprastai turi angą degalų lygio matuoklio (ar degalų slėgio) davikliams prijungti ir degalų išpylimo sklendę.
Ukmergės žinios

Ukmergės žinios – Ukmergės krašto laikraštis, nuo 1999 m. einantis Ukmergėje. Leidėjas – UAB „Ukmergės žinios", Gedimino g. 34/2.

Istorija

Įsteigė iš laikraščio „Ukmergės diena“ išėjusių žurnalistų grupė. Spausdino Kauno „Aušros spaustuvė“.
Menchengladbachas

Istorija

1888–1950 m. miestas vadinosi München-Gladbach, 1950–1960 m. Mönchen Gladbach.
Dabravolė (Pajevonys)

Aplinkinės gyvenvietės

PAJEVONYS 
 AnčlaukysVIŠTYTIS
Sandariškių ąžuolas

Sandariškių ąžuolas – botaninis gamtos paveldo objektas, esantis Biržų rajone, Nemunėlio Radviliškio seniūnijoje, Sandariškių viensėdyje. Medžio rūšis – paprastasis ąžuolas (Quercus robur L.). Ąžuolo kamieno apimtis 1,3 metro aukštyje – 717 cm, aukštis – 17 m, lajos aukštis – 13 m. Medis viršijo gamtinę brandą ir yra stagnacijos fazėje.
2013 m. rugpjūčio mėn. pradžioje Sandariškių ąžuolas nulūžo, ant sutrupėjusios kamieno dalies liko tik viena šaka.

Istorija

XVI a. viename mūšyje lietuvių kariuomenė sumušė švedus. Taip priversti pasitraukti šie paprašė taikos. Lietuviai sutiko ir pasiūlė taiką sudaryti neįprastu būdu – ne popieriuje pasirašyti, o pasodinti tris sandoros (taikos) ąžuolus. Lietuvių kariuomenės vadas, pasodinęs tris ąžuolo giles, pasakė: „Iš gilių išaugs galingi ąžuolai. Kol bent vienas lapas ant jų žaliuos, nedrįskite į mūsų žemę kelti kojos“. Ąžuolai išaugę, iškeroję. Ilgainiui du nudžiūvę, o vienas tebežaliuoja, kraštą nuo švedų saugo. Nuo tada, kai buvo sudaryta sandoros sutartis, vietovė bei ąžuolas gavę Sandariškių vardą.
Artūras Sabaliauskas

Biografija

2009 m. baigė Klaipėdos universitetą, ekonomistas.
Lietuvos socialdemokratų partijos Palangos skyriaus narys. Nuo 2011 m. Palangos savivaldybės tarybos narys.
Latvijos lietuvis

Latvijos lietuvis – Latvijos lietuvių savaitinis laikraštis, leistas 1930–1931 m. Rygoje.

Istorija

Pirmasis numeris išėjo 1930 m. gruodžio 19 d. Leido Latvijos lietuvių sąjunga. Spausdino K. Narkevičiaus spaustuvė Rygoje. Išėjo 8 numeriai.
Tautinės orientacijos leidinys rašė apie Latvijoje gyvenančių lietuvių vienybės reikalus, informavo apie Lietuvos politinį, ekonominį gyvenimą. Bendradarbiavo Kazys Inčiūra, Jurgis Savickis, Vaižgantas ir kt.
Atsakingasis redaktorius S. Burlevičius.
Nuo 1931 m. vasario 27 d. vietoje „Latvijos lietuvio“ ir „Rygos balso“ išėjo „Lietuvių balsas“.
Latvijos lietuvių kultūros draugija nuo 1989 m. lapkričio Kaune kas keturis mėnesius leidžia laikraštį „Latvijos lietuvis“. Iki 1993 m. buvo leidžiamas Latvijoje. Redaktoriai J. Rudokas, Juozas Kružikas. Tiražas 500 egz.
Šiaudinė (Kaunas)

Istorija

1966 m. sausio 26 d. prijungta prie Raudondvario.
San Marino futbolo varžybos 2012–2013 m.

2012–2013 m. San Marino futbolo pirmenybės

Tai buvo 28–asis San Marino futbolo čempionatas.
Edirnė

Istorija

Edirnė garsi tuom, kad čia nuo senovės graikų laikų iki naujausių amžių įvyko bent 15 mūšių.
Pagal graikų mitus miestą įkūrė Orestas ir pavadino Orestijumi. Romos laikais miestą Uskudamos pavadinimu atkūrė imperatorius Adrianas. Vėliau pervadintas į Adrianopolį (lot. Hadrianopolis) tapo Trakijos provincijos sostine. Dėl savo strateginės padėties miestas buvo nuolat puolamas įvairių armijų. 1365–1453 m. Edirnė buvo Osmanų imperijos sostine.
2011 m. miesto puošmena, Selimijos mečetė, įtraukta į UNESCO pasaulio paveldo sąrašą.
Plantiakas

Plantiakas (oland. plantiac) – 35 % stiprumo tamsiai rudas olandiškas brendis. Plantiakas gali būti geriamas grynas arba kaip mišinio dalis.
Pirmą kartą pagamintas 1870 m. Bolsvarde (Bolsward, Nyderlandai). Plantiako kūrėjas – Klaasas Plantinga (1846–1921; Klaas Plantinga).

Nuo 1972 m. plantiaką gamina UTO kompanija Schiedame (Nyderlandai).
Pradžioje gėrimas vadinosi Plantingos konjakas (Plantinga Cognac). Po Antrojo pasaulinio karo, 5-ojo dešimtmečio pabaigoje, pasirodė įstatymai, kurie skelbė, kad žodžiu cognac gali vadinti tik brendžiai, gaminami Cognac regione. Klaaso Plantingos proanūkis Geritas-Hermanas Plantinga (Gerrit-Herman Plantinga) sukūrė pavadinimą plantiakas iš žodžių Plantinga + cognac.
Gėrimo gamyboje naudojamos aromatinės medžiagos yra perkamos iš Quest International ir IFF. Tiksli gėrimo sudėtis yra paslaptis, bet ingredientai yra fuzelis, amilo alkoholis, vanilinas, esteriai, slyvų ekstraktas.
Eleonora Marija Habsburgaitė

Biografija

Šventosios Romos imperijos imperatoriaus Ferdinando III ir jo trečiosios žmonos Eleonoros Gonzagos dukra. Jos tėvas mirė, kai jai buvo ketveri metai, Eleonora Marija kartu su seserimi Marija Ana, prižiūrimos motinos, augo Vienoje.
1670 m. vasario 27 d. Jono Goro vienuolyne ištekėjo už Lenkijos karaliaus Mykolo Kaributo Višnioveckio. Santuoka buvo sudaryta politiniais sumetimais, nuotakai buvo 17 metų. Karalius mirė po trejų metų, jų vienintelis sūnus mirė gimęs 1670 m. lapkričio 29 d.
Sugrįžusi į dvarą, erchercogienė sutiko ten geriausio draugo brolį Karolį, Lotaringijos hercogą (1643–1690), priverstą palikti savo žemes, okupuotas Prancūzijos. Statusų skirtumai trukdė jų santykiams, tačiau praėjus penkeriems metams jie susituokė leidus imperatoriui. Vestuvės įvyko 1678 m. vasario 6 d. Vyner Noištate. Šventosios Romos imperijos imperatorius Leopoldas I paskyrė Karolį vietininku Tirolyje.
Estadio Balaídos

Istorija

Estadio Balaídos atidarytas 1928 m. gruodžio 30 d. Atidarymo dieną vyko futbolo varžybos tarp Celta Vigo ir Real Unión Club de Irún, kurias 7–0 laimėjo Vigo klubas.
Prieš 1982 m. XII pasaulio futbolo čempionatą stadionas buvo renovuotas. Rio tribūna buvo pilnai perstatyta. Pastatyta Gol tribūna, tuo tarpu Tribuna ir Marcodor buvo renovuotos.
Garavimo šiluma

Garavimo šiluma (specifinė garavimo šiluma) – šilumos kiekis, reikalingas išgarinti vieną molį (arba 1 kg) verdančios medžiagos, kai slėgis normalus (101 325 Pa). Ši medžiagos charakteristika matuojama J/mol arba J/kg. Virsmo metu kinta medžiagos agregatinis būvis – iš skysčio į dujinį.
Kartais naudojama kondensacijos šilumos sąvoka. Kondensacijos šiluma (specifinė kondensacijos šiluma) – šilumos kiekis, kuris išsiskiria kondensuojantis virimo 1 mol (1 kg) temperatūros garams į verdantį skystį.
Vandens garavimo šiluma 40,8 kJ/mol (2260 kJ/kg), metanolio 37,4 kJ/mol.
Spalvos rodiklis

Energijos pasiskirstymas

Jeigu žvaigždė ryškesnė už Vegą, jos ryškis neigiamas. Pagal apibrėžimą visi Vegos regimieji ryškiai UBV sistemoje beveik lygūs nuliui. Žvaigždės, kurios V ryškyje spinduliuoja daugiau negu Vega, V ryškis bus mažesnis negu Vegos. Jei jos spinduliuoja B ryškyje mažiau negu Vega, jų B ryškis bus didesnis negu Vegos. Todėl tos žvaigždės B-V bus daugiau už 0. Tokia žvaigždė – Saulė. Ji bus raudonesnė negu Vega. Taigi, B-V mums nurodo apie žvaigždės energijos pasiskirstymą.
Kitais žodžiais tariant, karštesnių negu Vega žvaigždžių normalieji spalvos rodikliai būtų neigiami, šaltesnių – teigiami
Sarnathas

Istorija

Miestas senovėje buvo žinomas kaip Isipatana ir priklausė Magadhos valstybei. Čia iš Bodhgajos pasiekęs nušvitimą atkeliavo Sidharta Gautama, ir, kaip pasakojama, dievybių prašomas, paskelbė savo mokymą. Pirmieji 5 jo mokiniai sudarė sanghą (vienuolių bendruomenę), Buda jiems perdavė Dharmačakrapravartana sūtrą su esminiu budizmo mokymu. Vėliau pirmieji sanghos nariai ir pats Buda iškeliavo skelbdami mokymą, tačiau Isipatana ilgą laiką buvo svarbus budizmo centras. Jis ypač klestėjo valdant Ašokai, o klestėjimo viršūnę pasiekė IV–VI a., valdant Guptams. VII a. kinų piligrimas Suandzangas čia rado apie 30 vienuolynų ir 3000 vienuolių. Miestas tapo svarbiu Samatijos mokyklos centru.
XII a. Sarnathą nusiaubė musulmonai. XIX a. britų archeologas Alexander Cunningham Sarnathe atrado senosios Isipatnos griuvėsius.
Konstantinas Palubinskis

Biografija

Kilęs iš Lietuvos didikų Palubinskių giminės. Senelis rotmistras, Naugarduko kaštelionas Aleksandras Ivanovičius Palubinskis (m. 1607 m.), motina Chodkevičiūtė.

Valstybės tarnyba

1625–1633 m. Mstislavlio kaštelionas, 1633–1640 m. Pernu vaivada.
FlyLAL - Lithuanian Airlines

Ištakos

Pirmieji, Vokietijoje pirkti aštuoni „LVGC VI“ lėktuvai su lietuviškais logotipais pakilo 1919 m. kovo 1 d. Oro transportavimas pradėtas Lietuvoje 1921 m., kuomet karo lėktuvais pradėtas skraidinti paštas visoje Lietuvoje. 1938 m. rugsėjo 20 d. Kaune buvo įkurta bendrovė „Lietuvos oro linijos“, kuri dviem septynviečiais Anglijoje pirktais „Percival Q-6“ lėktuvais pradėjo skrydžius iš Kauno į Palangą ir Rygą.
1940–1990 m., Lietuvą okupavus Sovietų Sąjungai, civilinius skrydžius vykdė SSRS oro linijų bendrovės „Aeroflot“ Vilniaus padalinys.

Atkūrimas

Po Lietuvos nepriklausomybės atkūrimo, 1991 m. rugsėjo 20 d. vietinio „Aeroflot“ padalinio pagrindu įkurta nacionalinė aviakompanija „Lietuvos avialinijos“. Tais pačiais metais bendrovė, pirmoji rytų Europoje, pradėjo eksploatuoti pirmąjį vakarietišką „Boeing 737“ lėktuvą. Aviakompanija pradėjo skraidinti naujais reguliariais maršrutais: Varšuva, Kopenhaga, Berlynas, Frankfurtas, Maskva ir Sankt Peterburgas.
1993 m. kovo 8 d. „Lietuvos avialinijos“ prisijungė prie IATA, kas garantavo tarptautinį oro linijų pripažinimą. Bendrovė įgavo teisę pardavinėti pasaulinių oro linijų bilietus skrydžiams, o jos skrydžių tvarkaraštis buvo išdėstytas pasaulio skrydžių kompiuterinės informacijos tinkluose.

Skrydžiai

Prieš bankrotą, bendrovė tiesiogiai iš Vilniaus reguliariaisiais reisais skraidino keleivius į 28 miestus. Kartu su bendrojo kodo partneriais „FlyLAL“ keleiviams buvo suteikta galimybė iš Vilniaus nuvykti į daugiau kaip 600 pasaulio miestų.
2007 m. vasarį bendrovė paskelbė, kad nuo 2007 m. balandžio sumažins reguliariųjų reisų skaičių, o daugiau dėmesio skirs užsakomiesiems skrydžiams. 2008 m. įsigijus „Boeing 757“, „FlyLAL“ atstovai planavo praplėsti skrydžių geografiją ir pradėti reisus į Afriką bei Šiaurės Ameriką. 2008 m. gruodį įmonė laikinai nutraukė skrydžius, dėl pasunkėjusios finansinės padėties ir milijoninių skolų. Nuo 2009 m. sausio 17 d. „FlyLAL“ skrydžių nebevykdo.